述鷗
作者：孔平仲
朝代：宋

paragraphs: 水濱老父忘機關，醉眠古石紅蕖間。
綠波蕩漾意不動，白雲往來心與閒。
有鷗素熟翁如此，命侶呼儔就翁喜。
相親飲啄少畏避，自浮自沉不驚起。
漁人窺之即謀取，手携羅罔來翁所。
群鷗瞥見皆遠逝，千里翩翩一回顧。
鷗不薄翁翁勿疑，避禍未萌真見機。
漁人羅罔不在側，敢辭旦夕從翁嬉。